钦定古今图书集成/明伦汇编/官常典/第473卷 > 王建
## 钦定古今图书集成/明伦汇编/官常典/第473卷 > 王建

按《魏书》本传：“建，广甯人也。祖姑为平文后，生昭成皇
帝。伯祖丰，以帝舅贵重。丰子支尚昭成女，甚见亲待。
建少尚公主。登国初，为外朝大人，与和跋等十三人
迭典庶事，参与计谋。太祖幸濡源，遣建使慕容垂，辞
色高亢，垂壮之。还为左右大夫。建兄回，诸子多不顺
法，建具以状闻，回父子伏诛。其谨直如此。从征伐诸”
国，破二十馀部，以功赐奴婢数十口，杂畜数千。从征
卫辰，破之，赐僮隶五千户。为中部大人。从破慕容宝
于参合陂，太祖乘胜将席卷南夏，于是简择俘众有
才能者留之，其馀欲悉给衣粮遣归，令中州之民咸
知恩德。乃召群臣议之，建曰：“慕容宝覆败于此，国内
虚空，图之为易。今获而归之，无乃不可乎？且纵敌生
患，不如杀之。”太祖谓诸将曰：“若从建言，吾恐后南人
创乂，绝其向化之心，非伐罪吊民之义。”诸将咸以建
言为然，建又固执，乃坑之。太祖既而悔焉。后从征慕
容宝，拜冠军将军。并州既平，车驾东出井陉，命建率
五万骑先驱启路。车驾次常山，诸郡皆降，惟中山、邺、
信都三城不下。乃遣卫王仪南攻邺，建攻信都，众各
五万。建等攻城六十馀日不能克，士卒多伤。太祖乃
自中山幸信都，慕容宝冀州刺史慕容凤夜逾城走，
信都降。车驾幸钜鹿，破慕容宝于柏肆坞，遂进围中
山，宝弃城走和龙。城内无主，百姓惶惑，东门不闭。太
祖将夜入，乘城据守其门。建贪而无谋，意在掳获，恐
士卒“肆掠，盗乱府库，请俟天明。”太祖乃止。是夜，徒河
人共立慕容普𬴊为主，遂闭门固守。太祖乃悉众攻
之，连日不拔。使人登巢车临城，招其众曰：“慕容宝捐
城奔走，汝曹百姓将为谁守？何不识天命，取死亡也？”
皆曰：“群小无知，但复恐如参合之众，故求全月日之
命耳。”太祖闻之，顾视建而唾其面。中山平，赐建爵濮
阳公。乌丸库侲宫鸣聚党为寇，诏建讨平之。迁太仆，
徙为真定公，加散骑常侍、冀青二州刺史。卒，陪葬金
陵。